钦定古今图书集成/理学汇编/文学典/第098卷 > 罗𤣱
## 钦定古今图书集成/理学汇编/文学典/第098卷 > 罗𤣱

按《明外史》本传：“𤣱字景鸣，南城人。博学好古文，务为
奇奥。年四十，困诸生，输粟入国学。丘濬为祭酒，议南
人不得留北监。𤣱固请受扑犹不已。濬詈之曰：‘若识
几字，崛强乃尔’？𤣱仰对曰：‘惟中秘书未读耳’。濬姑留
之，他日试以文，乃大惊异。成化末，领京闱乡试第一。
明年举进士，选庶吉士，授编修。益肆力古文，每有作”，
或据高树，或闭坐一室，瞑目隐度，形容灰槁，自此文益奇。𤣱亦厚自负，尤尚节义。台谏救刘逊，尽下狱，𤣱
言当优容，以全国体。中官李广死，遗一籍，具识大臣
贿交者。帝怒，命言官指名劾奏。𤣱上言曰：“‘大臣表正
百寮，今若此，固宜寘重典，然天下及四裔皆仰望之，
一旦指名暴其恶，启远人，慢朝廷心’。言官未见籍记，
凭臆而论，安辨玉石？一经攻摘，且玷终身。臣请降敕
密谕，使引疾退，或斥以他事。庶不为朝廷羞，而仕路
亦清。”南京科道杨廉、洪远等，交章劾𤣱妄言听乱，且
言尚书屠滽、白昂必不可不去。帝不问。其后以天变
黜大臣，竟如𤣱言。秩满，进侍读。李梦阳下狱，𤣱言寿
宁侯托腑肺，当有以“保全之。梦阳不保为侯累。”帝深
纳焉。正德初，迁南京太仆少卿。刘瑾乱政，李东阳依
违其间。𤣱，东阳所举士也，贻书责以大义，且请削门
生之籍。寻进本寺卿，擢南京吏部右侍郎。遇事严谨，
僚属畏惮。畿辅盗纵横，而皇储未建，𤣱疏论激切，且
侵执政者。七年冬，考绩赴都，遂引疾致仕归。宁王宸
濠慕其名，遣使馈𤣱，避之深山。及叛，𤣱已病，驰书守
臣约讨贼，事未举而卒。嘉靖初，赐谥“文肃。”学者称“圭
峰先生。”

按《艺苑卮言》：黄五岳省曾言：“南城罗公𤣱好为奇古，
而率多怪险俎饤之辞。居金陵时，每有撰造，必栖踞
于乔树之巅，遐思天想。或时闭坐一室，客有于隙间
窥者，见其容色枯稿，有死人气，皆缓履以出。都少卿
穆乞伊考墓铭，铭成，语少卿曰：‘吾为此铭，瞑去四五
度矣’。今所传《圭峰稿》者，大抵皆树巅死去之所得也。”